КамАЗ-43269

**Выстрал К-43269** (**БПМ-97**) — расійскі лёгкабраніраваны бронеаўтамабіль. Збіраецца на заводзе АТ «Ремдизель» у Набярэжных Чаўнах.

Прымяненне баявой машыны магчыма ў варыянтах штабнога, патрульнага, санітарнага, памежнага або разведвальнага аўтамабіля, а таксама ў якасці мабільнага супрацьтанкавага або зенітнага ракетнага комплексу.

Далейшым развіццём распрацоўкі стаў СБА-60-К2 «Булат» (6×6).

## Гісторыя 
Распрацоўка пачалася ў 1997 годзе ў навукова-вытворчым цэнтры «Спецыяльнае машынабудаванне» (НПЦ СМ) МДТУ імя М. Э. Баўмана сумесна з КамАЗ. Першапачаткова праект прапаноўваўся ўсім сілавым ведамствам Расіі. Першым сур’ёзна звярнуў увагу на БПМ-97 дырэктар ФПС генерал арміі А. І. Нікалаеў. Бронеаўтамабіль меркаваўся для частковай замены (у «гарачых кропках» і на небяспечных участках мяжы) асноўнага транспарту памежнікаў — ГАЗ-66. Пасля дэфолту 1998 года дзяржаўнае фінансаванне спынілася, і работы па праекце зацягнуліся. У 1999 годзе ўпершыню шырокай публіцы быў прадстаўлены макетны ўзор новай баявой машыны.

Для кампенсацыі выдаткаў на распрацоўку пры малым аб’ёме дзяржзаказаў машыны былі прапанаваныя грамадзянскім кампаніям. Бронеаўтамабілі сталі выкарыстоўвацца для перавозкі выбуховых рэчываў, розных каштоўных грузаў, а таксама для інкасацыі.

Пасля атрымання ў 2005 годзе дазволу на экспарт, пробныя партыі машын пастаўлены для казахстанскіх і азербайджанскіх узброеных сіл. У працэсе эксплуатацыі быў выяўлены шэраг даволі сур’ёзных дэфектаў, якія паслужылі падставай да адмовы ад куплі ўжо вырабленай другой партыі. У 2008 годзе Міністэрства абароны Расійскай Федэрацыі вырашыла выкупіць яе.

Пасля гэтага былі створаны тры дапрацаваныя адзінкі для дзяржаўных выпрабаванняў, пасля заканчэння якіх спецыяльна скліканая міжведамасная камісія рэкамендавала прыняць БПМ-97 на ўзбраенне пагранічнай службы. У выніку бронеаўтамабіль быў прыняты на ўзбраенне пагранічных органаў, а пазней таксама і расійскай арміі.

## Апісанне 
Канструктыўна БПМ-97 уяўляе сабой паўнапрывадны бронеаўтамабіль з апорным зварным корпусам ад Курганмашзавода. Аўтамабіль падзелены на маторны адсек і аддзяленне для экіпажа і дэсанту. Ёсць бакавыя і заднія кармавыя дзверы, люкі для дэсанту і членаў экіпажа. Пры стварэнні аўтамабіля выкарыстоўваліся вузлы і агрэгаты серыйнага аўтамабіля падвышанай праходнасці КамАЗ-4326. Прымяненне ўніфікаваных серыйных вузлоў і агрэгатаў дазволіла спрасціць працэсы вытворчасці і рамонту. Прабег да капітальнага рамонту склаў 270 тыс. кіламетраў.

БПМ-97 абсталяваны аўтаномным ацяпляльнікам і фільтравентыляцыйнай устаноўкай.

Па жаданні заказчыка на ім можа быць змантаваны баявы модуль.

Браніраванне супрацькульнае — 6 клас абароны (з 2014 года адпавядае класу Бр5). Верхняя частка корпуса вытрымлівае стрэлы з 12,7-мм кулямёта «Уцёс» з дыстанцыі 300 м, ніжняя частка і карма — з 7,62-мм снайперскай вінтоўкі СВД з дыстанцыі 30 м; дно таксама браніравана.

Узбраенне мантуецца ў вежы, альбо ў турэльным выкананні (па жаданні заказчыка):
* 14,5-мм кулямёт КПВТ са спараным 7,62-мм кулямётам ПКТ — у вежавай кулямётнай устаноўцы БПУ-1;
* розныя варыянты комплексу ўзбраення ва ўніфікаваных вежавых кулямётных устаноўках,
** 12,7-мм кулямёт НСВТ,
** 7,62-мм кулямёт ПКТМ;
* 12,7-мм кулямёт НСВ-12,7 «Уцёс» або «Корд» на турэлі — у бязвежавай мадыфікацыі бронеаўтамабіля.

На розных варыянтах вежаў магчымая дадатковая ўстаноўка 30-мм аўтаматычнага гранатамёта, а таксама супрацьтанкавага ракетнага комплексу. На бронеаўтамабілях усіх мадыфікацый магчымая ўстаноўка ўніфікаванай сістэмы адстрэлу дымавых гранат 902В «Туча».

На шасі можа быць сабраны зенітна-ракетны комплекс блізкага дзеяння з баявым аддзяленнем, у вежы якога знаходзіцца пускавая ўстаноўка ЗКР «Страла-10М».
* **КамАЗ-43269 «Дазор»** — мадыфікацыя ў варыянце браняванай разведвальна-дазорнай машыны для сухапутных войскаў.
* **К-43269 з ЗРК «Страла-10М»** — мадыфікацыя з ЗРК «Страла-10М».

## Крыніцы 
## Літаратура 
* 
* 

Катэгорыя:Бранятэхніка Расіі
Катэгорыя:Плаваючыя бронеаўтамабілі
Катэгорыя:Бронеаўтамабілі паводле алфавіта
43269